als_Latn dik_Latn sag_Latn
Vijon momenti pozitiv i Lacit në Kategorinë Superiore. Kurbinasit regjistruan fitoren e dytë radhazi dhe 4-tën në 6 ndeshjet e fundit të kampionatit pasi mposhtën me rezultatin 3-1 Teutën në Niko Dovana. Me këtë sukses ekipi i Cungut u ngjit në kuotën e 35 pikëve duke blinduar vendin e 5-të, por tashmë Laci mund të hedhë vështrimin edhe nga vendi i 4-t, pasi Partizani ka vetëm 6 pikë më shumë.
Ishte Laci që rrezikoi i pari në këtë takim. Pas vetëm 5 minutave Xhejms përfitoi nga një gabim i Kotobellit, por goditja e nigerianit nuk gjeti dot portën e Rizvanit. Në të 15-tën erdhi edhe kundërpërgjigjja e Teutës por gjuajtja e Peposhit me kokë pas një harkimi nga këndi ishte e pasaktë. Laci arriti të zhbllokonte shifrat në minutën e 27-të me njeriun e momentit Agim Meto. Mesfushori i kurbinasve përfitoi nga një pasiguri e mbrojtjes së Teutës dhe me një goditje të menjëhershme dërgoi topin pas shpatullave të portierit Rizvani. Ky ishte goli i tretë për Meton me fanellën e Lacit në dy ndeshjet e fundit. Për të parë reagimin e Teutës duhej pritur fundi i pjesës së parë. Në minutën e parë shtesë të këtij fraksioni loje Julian Brahja goditi mirë me kokë pas një krosimi të Nikës por Vujadinovic u shfaq mëse i gatshëm duke e dërguar topin në këndore me ndërhyrjen e tij. Në zhvillimet e goditjes së këndit durrsakët goditën edhe traversën por pa u mundur të gjejnë dot golin e barazimit. Atë që nuk e bëri dot Teuta e bëri Laci kur kishin kaluar rreth 7 minuta nga fillimi i pjesës së dytë.
Ishte Marko Cetkovic ai që dyfishoi shifrat, futbollisti malazez pasi u shërbye saktë nga një shok skuadre goditi fuqishëm brenda zone duke e ndalur topin në shtyllë dhe më pas në rrjetë. Ky ishte goli i 7-të sezonal për Cetkovic. Megjithatë “Djemtë e Detit” rihapën takimin vetëm 4 minuta më pas. Një krosim i Ansi Nikës nga këndi u shfrytëzua sic duhet nga Bruno Dita që i parapriu daljes së pastudiuar të Vujadinovic-it për t’i cuar shifrat në 1-2. Në të 75-tën Cetkovic kërkoi golin e dytë personal në këtë ndeshje por tenativa e tij ishte e parrezikshme për Rizvanin. 10 minuta më vonë ishte radha e Teutës për të rrezikuar por Ansi Nika nuk e shfrytëzoi sic duhet mundësinë që iu dha.
Në të 87-tën Vujadinovic bëri heroin duke ndalur një goditje fluturimthi të Julian Ahmataj. Me një Teutë të gjithën përpara në kërkim të golit të barazimit Laci e kishte të thjeshtë të gjente hapësirat e nevojshme për të kundërsulmuar rrezikshëm portën e Rizvanit. Në mintuën e parë shtesë Cetkovic pati një shans të shkëlqyer për të mbyllur llogaritë, por malazezi pasi i rrëmbeu topin Brahjas nuk arriti të shmangte Rizvanin. Megjithatë për t’i vënë kapak fitores së Lacit mendoi, Alfred Zefi i cili në minutën e 95-të shfrytëzoi një kundërsulm të shpejtë të kurbinasve duke shmangur edhe Rizvanin për t’i cuar shifrat në 1-3.
als_Latn als_Latn als_Latn als_Latn